Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 319/07)

Denne offentliggørelse giver ret til at gøre indsigelse mod ansøgningen jf. artikel 51 i Europa-Parlamentets og Rådets forordning (EU) nr. 1151/2012 (1) inden for tre måneder efter datoen for offentliggørelsen.

ENHEDSDOKUMENT

»ÚJFEHÉRTÓI MEGGY«

EU-nr.: PGI-HU-02411 — 15.2.2018

BOB ( ) BGB (X)

1. Betegnelse

»Újfehértói meggy«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Frugter til konsum i frisk tilstand eller forarbejdning af følgende sorter af arten Prunus cerasus L., der er udvalgt på forskningscentret Újfehértó, kan anvendes til produktion af den beskyttede geografiske betegnelse »Újfehértói meggy«: Újfehértói fürtös, Kántorjánosi 3, Debreceni bőtermő, Éva og Petri.

BGB'en »Újfehértói meggy« har følgende kvalitative egenskaber:

— skræl: altid skinnende med en mørkerød til bordeauxrød farve

— kød: fast, middel teinturier med undtagelse af sorten Debreceni bőtermő

— smag: ikkebitter, harmonisk sød og syrlig, dog er sorterne Kántorjánosi 3 og Éva en smule mere syrlige

— sukkerindhold: minimum 14 °Brix

— forhold mellem sukker og syre: 8-20

— totalt syreindhold: 0,6-1,5 %

— minimumsdiameter af frugten: 19 mm.

Frugt til konsum i frisk tilstand plukkes, når den er 80-90 % moden. Frugt til forarbejdning plukkes, når den er fuldmoden, dvs. når alle frugterne i kronen nemt adskilles fra stilken.

Ved salg til konsum i frisk tilstand har frugten følgende egenskaber: den er intakt og fri for enhver form for skade, den er med stilk, den er ren og fri for synlige fremmedlegemer, og den er sund, uden angreb af råd og fri for skadegørere og plantebeskyttelsesmidler. Ved salg til forarbejdning behøver frugtstilken ikke at være til stede.

3.3. Foder (kun for produkter af animalsk oprindelse) og råvarer (kun for forarbejdede produkter)

––

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Újfehértói meggy« skal finde sted i det geografiske område, der er defineret i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Produktets emballage er fremstillet af træ, pap, plast eller åndbar polymerfilm, der vejer mellem 250 g og 10 kg. Det kan sælges i bulk til industriel forarbejdning eller direkte til forbrugerne. Emballagen sikrer, at frugten bevarer sine egenskaber og forbliver intakt.

Produktet kan opbevares på køl, forudsat at temperaturen ikke kommer under 2 °C, og den relative luftfugtighed ikke overstiger 80 %. For at bevare friskheden af »Újfehértói meggy« må frugten højst opbevares på køl i tre uger.

Emballeringen af »Újfehértói meggy« skal finde sted i det afgrænsede geografiske område, der defineres i punkt 4, for at frugten kan bevare sin friskhed og forblive intakt og for at forhindre forringelse af kvaliteten, da gentagen håndtering og transport kan beskadige skrællen, hvilket kan få frugten til at rådne og gøre den uegnet til salg.

3.6. Særlige regler for mærkning af det produkt, som betegnelsen henviser til

––

4. Kort angivelse af det geografiske områdes afgrænsning

Den geografiske betegnelse må kun anvendes for surkirsebær med oprindelse i og dyrket i det administrative område i følgende kommuner i amtet Szabolcs-Szatmár-Bereg:

Érpatak, Geszteréd, Kálmánháza, Nagykálló, Nyíregyháza-Bálinbokor, Nyíregyháza-Butyka, Nyíregyháza-Császárszállás, Nyíregyháza-Lászlótanya, Nyíregyháza-Újsortanya og Újfehértó.

5. Tilknytning til det geografiske område

Forbindelsen mellem »Újfehértói meggy« og det geografiske område er baseret på kvalitet, hvis hovedelementer er anført nedenfor.

Naturlige faktorer

Det geografiske område ligger midt i regionen Nyírség i amtet Szabolcs-Szatmár-Bereg. Surkirsebærrene dyrkes i denne region med isolerede bakker, der hæver sig 20-50 m over Tisza-flodsletten.

Den årlige nedbørsmængde midt i regionen Nyírség er 570-590 mm, men i visse områder kan den variere mellem 550 og 600 mm. Nedbørsmængden i vækstsæsonen er omkring 420 mm, hvoraf 65-78 mm falder i juni, hvilket er gunstigt for dyrkningen af »Újfehértói meggy«. Den årlige gennemsnitstemperatur er 9,3-9,9 °C. Den sidste dagsfrost forekommer omkring midten af april. Den varmeste måned er juli med temperaturer på 20,2-20,7 °C, hvilket er 1-2 °C lavere end i andre dele af den store slette. Sommervarmen er mindre intens i det geografiske område end i andre dele af den store slette, da temperaturen falder betydeligt om natten, selv om sommeren. Foråret begynder senere end i de omkringliggende regioner, så surkirsebærblomsterne sædvanligvis skånes for forårsfrost. Der er typisk store udsving mellem dag- og nattemperaturer i det geografiske område i vækstperioden for »Újfehértói meggy«. Det meget varme vejr begynder efter midten af juli, men på dette tidspunkt er surkirsebærrene allerede blevet høstet. Antallet af årlige solskinstimer ligger mellem 1 950 og 2 030, hvoraf 760-800 timer falder i sommerperioden.

Den årlige nedbørsmængde i Nyírség er 550-600 mm. Vækstperioden for »Újfehértói meggy« er vådere, og de største regnmængder falder i slutningen af foråret og starten af sommeren.

I det afgrænsede geografiske område består jordbunden hovedsagelig af sandjord med humus på sandstensklippe. Denne jordtype karakteriseres ved et humusindhold på over 1 % og et muldlag på ca. 40 cm. Den har god vandbindingsevne og vandgennemtrængelighed, den er luftig og udtørrer ikke let, og dens næringsstofindhold er tilstrækkelig til at opnå et godt udbytte. En forøgelse af jordens kvælstofreserver kan forøge udbyttet væsentligt. Ud over ovennævnte jordtype findes der også større eller mindre områder med rødbrun skovjord med et humusindhold på mellem 1 og 1,5 %. Jorden er også gunstig i vandforvaltningshenseende, da en moderat vandgennemtrængelighed er kombineret med god vandbindingsevne. Dens luftighed og næringsindhold er også positive egenskaber. Sammenholdes forudsætningerne for at kunne fremstille »Újfehértói meggy« med det afgrænsede geografiske områdes karakteristika, konstateres et lykkeligt sammenfald mellem disse, og det er ikke noget tilfælde, at man begyndte at producere surkirsebær her i anden halvdel af det 17. århundrede, at sorten Újfehértó fürtös har sin oprindelse her, eller at størstedelen af surkirsebærafgrøden i amtet Szabolcs-Szatmár-Bereg stammer herfra.

Menneskelige faktorer

Lokal planteforædling

I første halvdel af det 20. århundrede havde de højtydende surkirsebærsorter, der lokalt kaldes »Fehértói csüngős Pándy« eller »Fehértói fürtös Pándy«, opnået stor udbredelse i og omkring Újfehértó. I perioden med lokal planteforædling, som begyndte i forskningscentret i Újfehértó i 1960'erne under ledelse af dr. Ferenc Pethő, blev kloner af selvfertile, højtydende kvalitetsfrugter, der nemt adskilles fra stilken, indsamlet i og omkring Újfehértó. Den klon af surkirsebær, der ifølge P2-testen havde de mest gunstige egenskaber, blev i 1970 udvalgt og klassificeret som en sort med foreløbig statslig anerkendelse under navnet »Újfehértói fürtös«. Den lokale planteforædling blev udvidet til at omfatte omkringliggende kommuner i regionen. De sorter, der blev indsamlet her, blev også testet i Újfehértó, og de bedste sorter blev også tildelt statslig anerkendelse (Debreceni bőtermő, Kántorjánosi 3, Petri og Éva).

Specifik dyrkningskultur

Sorterne af »Újfehértói meggy« udvikler hængende kroner og har tendens til at udvikle områder uden blade, hvilket nødvendiggør regelmæssig beskæring hvert år. For at sikre, at hele kronen udsættes for ensartede mængder lys, gøres der alt for at bevare en konisk eller keglelignende form, når træerne beskæres.

Under afknopningen, der har til formål at forme kronen, fjernes alle lodrette — eller, hvis der ikke er nogen stump, nedhængende — knopper, og der efterlades en stump på 1-2 cm på sideskuddene fra den centrale akse. Efter afknopningen har de tilbageværende knopper på sidegrenene en fiskebenslignende struktur. Der anvendes en tilsvarende beskæringsmetode til frugttræer. Den koniske form anvendes også til sidegrene i mekanisk høstede, åbne kroner.

Specifikke karakteristika

»Újfehértói meggy« er ikkebitter, skrællen har en mørkerød til bordeauxrød farve, en teinturier (med undtagelse af sorten Debreceni bőtermő) og en smag, der er behageligt sød og syrlig (gælder frugter af sorterne Újfehértói fürtös, Debreceni bőtermő og Petri) eller let syrlig (gælder frugter af sorterne Kántorjánosi 3 og Éva).

Disse specifikke karakteristika skyldes klima- og jordbundsforholdene i det geografiske område og den menneskelige viden (udvælgelse af sorter og specifik dyrkningskultur) knyttet til Újfehértó.

Tilknytning til det geografiske område

Det geografiske område er begunstiget med et relativt højt antal solskinstimer (950-1 030 timer), hvilket er med til at give »Újfehértói meggy« den karakteristiske mørkerøde eller bordeauxrøde farve.

Der er en lineær regression mellem de store udsving i dag- og nattemperaturer og frugtens sukkerindhold. På grund af den betydelige forskel mellem dag- og nattemperaturer i det geografiske område i vækstperioden har »Újfehértói meggy« et højt sukkerindhold (mindst 14 °Brix), hvilket giver den sin behageligt søde og syrlige eller let syrlige smag.

På grund af den kombinerede virkning af de større nedbørsmængder i det geografiske område i vækstperioden og den gode vandbindingsevne i den mellemkompakte sandjord med humus har frugten et lavt syreindhold (totalt syreindhold på 0,6-1,5 %), hvilket også er med til at give »Újfehértói meggy« den karakteristiske, behageligt søde og syrlige eller let syrlige smag.

Den specifikke dyrkningsmetode, der benyttes til at beskære »Újfehértói meggy« til en kegleformet kroneform, sikrer, at frugten er veleksponeret for lys under modningen, hvilket også er medvirkende til, at frugten får sin bordeauxrøde eller mørkerøde farve og den søde og syrlige eller let syrlige smag.

Den sort, som først blev udvalgt af forskningscentret i Újfehértó, var »Újfehértói fürtös«, og det er frugten af denne sort, som blev kendt som »Újfehértói«, både i og uden for Ungarn. De andre udvalgte sorter (Debreceni bőtermő, Petri, Kántorjánosi 3 og Éva) er også knyttet til området omkring Újfehértó, hvilket er grunden til, at også deres frugter er blevet kendt under fællesbetegnelsen »Újfehértói meggy«.

Hvert år siden 2008 er der blevet afholdt en festival for »Újfehértói meggy« i Újfehértó. Kager, strudel og andre retter med surkirsebær tilberedes med »Újfehértói meggy« under festivalens bage- og madlavningskonkurrencer.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://gi.kormany.hu/foldrajzi-arujelzok

(1) EUT L 343 af 14.12.2012, s. 1.